Vrou val 3 m toe hysbak se kabel breekRiekie Greyling (Foto: Facebook) ’n Vrou van Pretoria lê steeds in die waakeenheid van ’n Johannesburgse hospitaal nadat sy 11 dae gelede sowat drie meter na die grond getuimel het toe die hysbak waarin sy was se kabel gebreek het. Die 65-jarige Riekie Greyling se hakskene is albei vergruis, en sy het haar rug, borsbeen, arm en vinger in die val gebreek. Sy het ook harsingskudding opgedoen. Greyling is ŉ familielid van die Afrikaanse sanger en radio-omroeper, MD Greyling. Ansi Buitendag, ’n vriendin van Greyling, het Donderdag aan Maroela Media gesê dat Greyling op 30 September by Buitendag se huis in Waterfall, Johannesburg, kom kuier het. Buitendag het ’n hysbak in haar huis. “Dit is eintlik ironies aangesien Riekie nooit met die hysbak wou ry nie. Ons wou die Sondagmiddag gaan rus en aangesien sy met haar longe sukkel, het ek vir haar gesê om met die hysbak na bo in die huis te ry.” Buitendag vertel dat Greyling byna bo was toe die kabel skielik breek en die hysbak die grond met ŉ slag getref het. Volgens Buitendag het sy dadelik geweet Greyling is ernstig beseer en kon sy genadiglik maklik by haar uitkom. Sy het die nooddienste na die huis ontbied en hulle was binne 15 minute op die toneel. Greyling is na die Sunninghill-hospitaal in Johannesburg gehaas waar sy tans aansterk. Greyling se linkervoet sal Donderdagaand weer opereer word. “Haar dokter is versigtig optimisties,” sê Buitendag. Sy vertel dat Greyling vir die volgende twee weke nog in die waakeenheid sal aansterk waarna sy na ’n ortopediese saal oorgeskuif sal word. “Dokters sê sy sal weer kan loop, maar op ’n skaal van 1 tot 10, is haar pyn 500.” Selfs nadat sy uit die hospitaal ontslaan word, gaan ’n lang pad van herstel vir Greyling voorlê. Volgens Buitendag sal sy na ’n rehabilitasiesentrum gaan wanneer sy ontslaan word en vir tussen vier tot ses maande in ’n rolstoel moet wees. “Ons het net reggemaak vir ’n middagrussie, toe verander ons lewens onherroeplik,” sê sy. Greyling het byna twee maande gelede afgetree ná ’n lang loopbaan in die media en die twee vriendinne sou binnekort na Indië reis. Dié planne moes noodgedwonge gekanselleer word. Buitendag het die nooddienste geloof en bedank vir hul wonderlike diens. “Hulle was ongelooflik.”